**ฉบับที่ 13/2562 วันที่ 29 มีนาคม2562**

**คณะกรรมการ PPPแต่งตั้งคณะอนุกรรมการเพื่อพิจารณากลั่นกรองเรื่องต่างๆ เพื่อให้เกิดความรอบคอบ และเตรียมพร้อมขับเคลื่อนโครงการPPP ต่อเนื่อง**

**นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ กรรมการ
และเลขานุการคณะกรรมการนโยบายการร่วมลงทุนระหว่างรัฐและเอกชน (คณะกรรมการ PPP)** เปิดเผย
ผลการประชุมคณะกรรมการ PPPครั้งที่ 1/2562 เมื่อวันศุกร์ที่ 29 มีนาคม 2562 ณ ตึกไทยคู่ฟ้า ทำเนียบรัฐบาล
ซึ่งเป็นการประชุมครั้งแรกตามพระราชบัญญัติการร่วมลงทุนระหว่างรัฐและเอกชน พ.ศ. 2562 (พ.ร.บ. การร่วมลงทุนฯ ปี 2562) โดยมีพลเอก ประยุทธ์ จันทร์โอชานายกรัฐมนตรีเป็นประธาน ซึ่งมีผลการประชุมสรุปได้ดังนี้

1. พ.ร.บ. การร่วมลงทุนฯ ปี 2562ที่มีผลใช้บังคับตั้งแต่วันที่ 11 มีนาคม 2562 กำหนดให้ต้องมีการจัดทำกฎหมายลำดับรอง เพื่อรองรับการดำเนินการตามหลักเกณฑ์ วิธีการ และเงื่อนไขที่กำหนดไว้ใน พ.ร.บ. การร่วมลงทุนฯ ปี 2562 และแผนการจัดทำโครงการร่วมลงทุน เพื่อเป็นกรอบแนวนโยบายของรัฐที่ชัดเจนและแน่นอนในการจัดทำโครงสร้างพื้นฐานและบริการสาธารณะของประเทศทั้งนี้ เพื่อให้การดำเนินการข้างต้นเป็นไปด้วยความรอบคอบ
และเกิดความต่อเนื่องในการดำเนินงานคณะกรรมการ PPPจึงได้มีมติแต่งตั้งคณะอนุกรรมการด้านกฎหมาย
และคณะอนุกรรมการพิจารณาแผนการจัดทำโครงการร่วมลงทุนเพื่อกลั่นกรองและเสนอความเห็นในเรื่องต่างๆ
ก่อนนำเสนอคณะกรรมการ PPP พิจารณาต่อไป

2. คณะกรรมการ PPPได้มอบหมายให้คณะอนุกรรมการด้านกฎหมายเร่งดำเนินการจัดทำร่างประกาศคณะกรรมการนโยบายการร่วมลงทุนระหว่างรัฐและเอกชน เรื่องกิจการเกี่ยวเนื่องที่จำเป็นพ.ศ. .... เพื่อเสนอต่อคณะกรรมการPPPพิจารณา ก่อนนำเสนอคณะรัฐมนตรีเพื่อพิจารณาให้ความเห็นชอบและออกเป็นประกาศ
ในเรื่องดังกล่าว ทั้งนี้ เพื่อให้เกิดความชัดเจนกับหน่วยงานที่เกี่ยวข้องในการดำเนินการตาม พ.ร.บ. การร่วมลงทุนฯ
ปี 2562 ต่อไป

สำนักงานคณะกรรมการนโยบายรัฐวิสาหกิจ

กองส่งเสริมการให้เอกชนร่วมลงทุนในกิจการของรัฐ